Ensi yönä Suomi siirtyy taas kesäaikaan. Kelloja siirretään tunti eteenpäin aamuyöllä kello kolme.

Talviaikaan eli niin sanottuun normaaliaikaan palataan taas lokakuun viimeisenä viikonloppuna, jolloin kello kääntyy tunnin taaksepäin.

Liikenne- ja viestintäministeriön tiedotteen mukaan Suomi on edelleen aloitteellinen EU:ssa kellonaikojen siirtelyn lopettamiseksi.

Suomi on käynyt koordinaatiokeskusteluja Baltian maiden ja muiden Pohjoismaiden kanssa. Ainoastaan Tanska ei ole osallistunut keskusteluihin.

Euroopan komissio on ehdottanut, että kaksi kertaa vuodessa tapahtuvasta kellonajan siirrosta luovuttaisiin kaikkialla Euroopan unionissa. Tavoitteena on, että kellonajan siirrosta luovuttaisiin yhtenäisesti. Jäsenvaltiot päättäisivät kuitenkin itse pysyvästä ajastaan.

Asia on kuitenkin jäänyt junnaamaan EU:ssa virkamiestasolle, eikä tulossa ole nopeaa ratkaisua.

Komissio on kehottanut jäsenmaita jatkamaan kansallisten selvitysten tekemistä ja epävirallisia keskusteluja naapurimaiden kanssa. Epävirallisilla keskusteluilla jäsenmaat pyrkivät siihen, että Euroopassa vältettäisiin aikavyöhykkeiden sirpaloituminen.

Lue myös:

Hallitus tarkensi kantaansa kesäaikajärjestelystä – ”Suomi ei sulje pois muun aikavyöhykkeen valintaa”

Eduskunnassa keskustellaan siirtymisestä pysyvästi kesäaikaan